《余弃官累年刘元弼作诗见勉次韵奉谢》
宋代·王庭圭

我生寡结交，论议谁与质。愤气不可蟠，龙蛇走郁律。

少年学奇字，费力弄纸笔。不读五千卷，亦慕入此室。

腰间插櫑具，谈兵尤纵逸。时方用巨人，顾我何品秩。

往年承平久，出师无纪律。群盗尚纵横，岂但开边失。

皇威振海岱，戈甲耀霜日。自可扫欃枪，掩耳惊雷疾。

故人起闾巷，宿昔登近密。声焰动四方，风云生咤叱。

犬羊犹烂漫，氛气何时毕。感公赠以言，欲往非俦匹。

此事恐不免，高卧安敢必。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。